ملګري ملتونه: په اوکراین کې د جګړې له کبله افغانستان کې د خوراکي موادو او تیلو بیې لوړې شوې
د ملګرو ملتونو د خوراک د نړیوال پروګرام (WFP) چارواکي خبرداری ورکوي چې په اوکراین د روسیې د یرغل له کبله په افغانستان کې د خوراکي موادو او تیلو بیې لوړې شوې او ښایې نورې هم لوړې شې. 
د (WFP) یوې ویاندې شیلي تکرال د جمعې په ورځ مارچ ۱۸ (کب۲۷) وویل چې په تیرو ۸ میاشتو کې په افغانستان کې د خوراکي موادو بیې ۴۰ په سلو کې لوړې شوي. میرمن تکرال وویل چې په اوکراین کې جګړه د نړۍ په اقتصاد ډیر اغیز کوي او له همدې کبله به یې په افغانستان کې هم چې خلک یې وار د مخه د ګڼ شمیر اقتصادي ستونزو سره مخ دي، د سون او خوراکي موادو د بیو د لوړیدو سبب شوې. د ملګرو ملتونو دې چارواکې زیاته کړه چې (WFP) په روان میلادي کال کې په افغانستان کې د میلونونو کسانو لپاره د خوراکي موادو په بندوبست ۱ میلیارد ډالر لګولي او زیاته یې کړه چې دا اداره ۱. ۶ ملیارد نورو ډالرو ته هم اړتیا لري. هغې زیاته کړه، "د نړۍ په ګډون په افغانستان کې دا ویره ده چې د خوراکي موادو او تیلو بیې به لوړې شي". سره لدې چې مرسته کوونکو هیوادونو د افغانستان سره د طالبانو تر واک ته رسیدو وروسته هم بشري مرستې ندې سپمولي خو ملګري ملتونه د دې هیوادونو څخه د لا ډیرو مرستو غوښتنه پداسې حال کې کوي چې په اوکراین د روسیې د د یرغل له کبله ۳.۲ ملیونه اوکراینیان ګاونډیو او نورو هیوادنو ته کډه شوي. تر دې وړاندې د کډوالو لپاره د ملګرو ملتونو د ادارې مشر فلیپو ګراندې د سه شنبې په ورځ کابل ته د سفر پر مهال خبرداری ورکړی و چې په اوکراین کې د جګړې له کبله احتمال شته چې د افغانستان پر ځای بشري مرستې په بل ځای کې ولګول شي او دا یې هم ویلي و چې د خوراکي موادو د بیو د لوړیدو له کبله به د بشري مرستو هلې ځلې ټکنۍ شي. سره لدې چې افغانستان ته ډیری غنم د ازبکستان او قزغزستان څخه ورځي خو ملګري ملتونه وایي چې په نړۍ کې د تیلو او خوراکي موادو د بیو د لوړیدو له کبله د بشري مرستو په لګښت کې هم ښایي ۴۰ په سلو کې ډیروالی شي. په افغانستان کې څه باندې ۶ میاشتې کیږي چې طالبان واک ته رسیدلي او بهرنۍ مرستې چې د افغانستان ۸۰ په سلو کې لګښت د همدې لارې کیده، پداسې حال کې بندې شوي چې د نړۍ هیڅ یو هیواد یا ادارې د طالبانو حکومت په رسمیت ندی پیژندلی. ملګري ملتونه پداسې حال کې په افغانستان کې د خوراکي موادو د بیو د لوړیدو خبردرای ورکوي چې د بشري حقونو د څار ادارې په یو راپور چې پنجشنبه مارچ ۱۷ (کب۲۶) خپور شوی ویلي چې په افغانستان کې د سږ کال د پیل راهیسې شاوخوا ۱۳ زره ماشومان د سوی تغذیې او داسې ناروغیو له کبله مړه شوي چې د لوږې څخه پیدا کیږي. په راپور کې همدارنګه ویل شوي چې په افغانستان کې ۳. ۵ ملیونه ماشومان خوراکي موادو ته اړتیا لري.